Source: https://www.aktuality.sk/clanok/619957/sud-zamietol-prepustenie-byvaleho-bossa-kosickeho-podsvetia-borzenskeho/
Timestamp: 2019-11-23 03:02:45+00:00
Document Index: 52563

Matched Legal Cases: ['Súd ', 'súd ', 'súd ', 'súd ', 'súd ', 'súd ', 'Súd ']

Súd zamietol prepustenie bývalého bossa košického podsvetia Borženského | Aktuality.sk
Okresný súd v júli vyhovel žiadosti o prepustenie Dušana Borženského, bývalého bossa košického podsvetia. Krajský súd verdikt zrušil a nechal Boržu za mrežami.
Krajský súd v Košiciach dnes zamietol júlový verdikt okresného súdu o prepustení bývalého bossa Dušana Borženského. Informoval o tom košický Korzár. Borža si za mrežami odpykáva trest za tri mafiánske vraždy.
Odsúdený bol na 23-ročné odňatie slobody. Trestancovi pripisujú spoluúčasť na vraždách Jána Kromku a Karola Kolárika. Priznal sa k objednávke vraždy kosovského Albánca Fadila Pasjaču z roku 2000, pričom uzavrel dohodu o vine a treste s prokurátorom Úradu špeciálnej prokuratúry (ÚŠP).
Prečítajte si viac o zločinoch Boržu, ktorý prežil vojnu mafánskych gangov.
Sen o práci v Anglicku
Odsúdený, známy pod prezývkou Borža, bol v minulosti označovaný za bosa košického podsvetia. Okresný súd sa vo svojom rozhodnutí o podmienečnom prepustení opieral o pozitívne odporúčanie väzenského ústavu, znalecký posudok psychologičky, záruky občianskeho združenia Maják nádeje, ako aj výpoveď samotného odsúdeného. Okresný súd zároveň určil Borženskému sedemročnú skúšobnú dobu.
Borženský požiadal o podmienečné prepustenie tretíkrát, dvakrát žiadosť stiahol. Argumentoval tým, že oľutoval svoju trestnú činnosť, chce viesť riadny život, pracovať a venovať sa dcére a priateľke.
Poukazoval zároveň aj na svoje dobré správanie v ústavoch na výkon trestu. „Rozhodne chcem žiť plnohodnotne a čestne,“ povedal pred súdom. Po prepustení plánuje s pomocou známeho získať prácu v Anglicku.
Zdroj: Aktuality.sk, Korzár, TASR
Aktuality > Krimi > Súd zamietol prepustenie bývalého bossa košického podsvetia Borženského